BEGRUNDELSE

1. BAGGRUND FOR FORSLAGET

Begrundelse og formål

I henhold til artikel 395, stk. 1, i direktiv 2006/112/EF[1] af 28. november 2006 om det fælles merværdiafgiftssystem kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 30. juli 2012 anmodede Republikken Slovenien om tilladelse til at anvende en foranstaltning, der fraviger artikel 287 i direktiv 2006/112/EF, og som giver Republikken Slovenien mulighed for at momsfritage afgiftspligtige personer, hvis årlige omsætning ikke overstiger 50 000 EUR.

I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 18. september 2012 de øvrige medlemsstater om Republikken Sloveniens anmodning. Ved brev af 19. september 2012 underrettede Kommissionen Republikken Slovenien om, at den rådede over alle nødvendige oplysninger for at kunne vurdere anmodningen.

Generel baggrund

Det følger af kapitel 1 i afsnit XII i direktiv 2006/112/EF, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse til afgiftspligtige personer, hvis årlige omsætning ikke overstiger et bestemt beløb. Afgiftsfritagelsen indebærer, at en afgiftspligtig person ikke skal opkræve moms på leveringer og følgelig heller ikke kan fradrage indgående moms.

I henhold til artikel 287 i direktiv 2006/112/EF kan medlemsstater, som er tiltrådt efter den 1. januar 1978, indrømme afgiftsfritagelse til afgiftspligtige personer, hvis årlige omsætning højst er lig med modværdien i national valuta af et bestemt beløb beregnet på grundlag af kursen på dagen for deres tiltrædelse. For så vidt angår Republikken Slovenien er denne tærskel fastsat til 25 000 EUR, jf. artikel 287, nr. 15), i direktiv 2006/112/EF.

Under henvisning til den aktuelle økonomiske og politiske situation ønsker Republikken Slovenien at hæve nævnte tærskel til 50 000 EUR. Indførelsen af en sådan grænse vil forenkle momsordningen for små virksomheder, idet foranstaltningen vil mindske byrden markant for de virksomheder, der kan omfattes af ordningen, og fritage dem for mange af momsforpligtelserne under den normale momsordning. Ordningen vil være frivillig for afgiftspligtige personer. Ifølge de slovenske myndigheder vil fravigelsen kun i ubetydelig grad påvirke det samlede beløb, der opkræves i afgifter af Republikken Slovenien i det endelige forbrugsled (højest 0,3 %).

Gældende bestemmelser på det område, som forslaget vedrører

I 2004 foreslog Kommissionen bl.a. at hæve tærsklen for den årlige omsætning, under hvilken medlemsstaterne kan indrømme afgiftspligtige personer momsfritagelse, til 100 000 EUR (KOM(2004) 728 endelig[2]).

Overensstemmelse med andre EU-politikker og -mål

Ikke relevant.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget til Rådets afgørelse tager sigte på at indføre en forenklende foranstaltning, der fjerner mange af momsforpligtelserne for virksomheder med en årlig omsætning på under 50 000 EUR, og den har derfor en potentiel positiv virkning.

På grund af fravigelsens snævre anvendelsesområde og den begrænsede tidsmæssige anvendelse vil virkningen under alle omstændigheder være begrænset.

3. JURIDISKE ASPEKTER AF FORSLAGET

Resumé af forslaget

Forslaget sigter på at bemyndige Republikken Slovenien til at indføre en forenklende foranstaltning, der fraviger artikel 287 i direktiv 2006/112/EF, og som giver mulighed for at momsfritage afgiftspligtige personer, hvis årlige omsætning ikke overstiger 50 000 EUR.

Retsgrundlag

Artikel 395, stk. 1, i Rådets direktiv 2006/112/EF.

Nærhedsprincippet

Forslaget henhører under Den Europæiske Unions enekompetence. Nærhedsprincippet finder derfor ikke anvendelse.

Proportionalitetsprincippet

Forslaget er i overensstemmelse med proportionalitetsprincippet af følgende grunde:

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

Foreslået reguleringsmiddel: Rådsafgørelse.

Andre midler ville ikke være hensigtsmæssige af følgende årsager:

I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En rådsafgørelse det mest egnede reguleringsmiddel, da den kan rettes til individuelle medlemsstater.

4. VIRKNINGER FOR BUDGETTET

Fravigelsen vil ikke få negativ indvirkning på Unionens egne indtægter hidrørende fra moms, idet Republikken Slovenien foretager en kompensationsberegning i henhold til artikel 6 i Rådets forordning (EØF, EURATOM) nr. 1553/89.

5. FAKULTATIVE ELEMENTER

Forslaget indeholder en udløbsklausul.

2012/0316 (NLE)

Forslag til

RÅDETS AFGØRELSE

om bemyndigelse af Republikken Slovenien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[3], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev registreret i Kommissionen den 30. juli 2012 anmodede Republikken Slovenien om tilladelse til at anvende en foranstaltning, der fraviger artikel 287 i direktiv 2006/112/EF, og som giver Republikken Slovenien mulighed for at momsfritage afgiftspligtige personer, hvis årlige omsætning ikke overstiger 50 000 EUR.

(2) I overensstemmelse med artikel 395, stk. 2, i direktiv 2006/112/EF underrettede Kommissionen de øvrige medlemsstater om Republikken Sloveniens anmodning ved brev af 18. september 2012. Ved brev af 19. september 2012 underrettede Kommissionen Republikken Slovenien om, at den rådede over alle nødvendige oplysninger for at kunne vurdere anmodningen.

(3) I henhold til artikel 287 i direktiv 2006/112/EF kan medlemsstater, som er tiltrådt efter den 1. januar 1978, indrømme afgiftsfritagelse til afgiftspligtige personer, hvis årlige omsætning højst er lig med modværdien i national valuta af et bestemt beløb beregnet på grundlag af kursen på dagen for deres tiltrædelse. Republikken Slovenien har anmodet om, at den tærskel, der gælder for Republikken Slovenien, og som er fastsat til 25 000 EUR, jf. artikel 287, nr. 15), hæves til 50 000 EUR.

(4) En højere tærskel for den særlige ordning for små virksomheder er en forenklingsforanstaltning, da den kan mindske disse virksomheders momsforpligtelser markant. Ordningen er frivillig for afgiftspligtige personer.

(5) Kommissionens forslag til et direktiv om forenkling af de momsmæssige forpligtelser fra 29. oktober 2004[4] indeholder bestemmelser, der giver medlemsstaterne mulighed for at fastsætte en årlig øvre grænse for momsfritagelsesordningen på 100 000 EUR eller modværdien heraf i national valuta, med mulighed for årlig regulering. Anmodningen fra Republikken Slovenien er i tråd med dette forslag.

(6) Fravigelsen vil kun i ubetydelig grad påvirke den afgift, der skal betales ved det endelige forbrug og får ingen negative indvirkninger på Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Som en fravigelse af artikel 287, nr. 15), i direktiv 2006/112/EF bemyndiges Republikken Slovenien til at momsfritage afgiftspligtige personer, hvis årlige omsætning ikke overstiger 50 000 EUR.

Artikel 2

Denne afgørelse finder anvendelse indtil datoen for ikrafttrædelsen af EU-bestemmelser om ændring af de øvre årsomsætningsgrænser, under hvilke afgiftspligtige personer kan momsfritages, eller indtil den 31. december 2015, alt efter hvilken dato der ligger først.

Denne afgørelse træder i kraft på dagen efter offentliggørelsen i Den Europæiske Unions Tidende.

Artikel 3

Denne afgørelse er rettet til Republikken Slovenien.

Udfærdiget i Bruxelles, den […].

På Rådets vegne

Formand

[1] EUT L 347 af 11.12.2006, s. 1.

[2] http://eur-lex.europa.eu/LexUriServ/LexUriServ.do?uri=COM:2004:0728:FIN:DA:PDF

[3] EUT L 347 af 11.12.2006, s. 1.

[4] KOM(2004) 728 endelig.